Potch-kunstefees bly ‘Aardklop’Argieffoto Die kunstefees wat vanjaar vanaf 4 tot 9 Oktober 2016 in Potchefstroom aangebied word, sal steeds as “Aardklop” bekend staan. Die Aardklop Stigting en die nuwe Potchefstroom Kunstefees het in ŉ gesamentlike verklaring bekend gemaak dat hulle ŉ ooreenkoms bereik het oor die Aardklop-handelsmerk. Adv. Louise Barretto, voorsitter van die Aardklop Stigting, het verduidelik die Aardklop-name en -handelsmerke word ter goeder trou teen uiters redelike koste aan die nuwe Potchefstroom Kunstefees beskikbaar gemaak. “Die Aardklop-handelsmerk word sterk met Potchefstroom en die kunste geassosieer, en die Aardklop Stigting wou dit graag erken, en sy dank vir sy 18-jaar verbintenis met die gasheerdorp so bevestig,” het Barretto gesê. “Die Aardklop Stigting vertrou dat die nuwe fees dit in ŉ gees sal aanwend wat altyd gehalte en vars aanbod in die kunste-omgewing sal help ontwikkel en uitbou.” Japie Gouws, woordvoerder van die nuwe Potchefstroom Kunstefees, het sy dank teenoor die Aardklop Stigting uitgespreek, vir die wyse waarop die gesprekke kon plaasvind en ook die goeie gesindheid wat in die proses ervaar is. “Dit toon weer eens dat daar genoeg goedgesindheid bestaan teenoor inisiatiewe wat goed is vir die kunste en Afrikaans,” het hy gesê. “Die afhandeling van die proses sal ook baie vir Potchefstroom en alle belanghebbendes in Potchefstroom beteken.” Lees alle vorige berigte oor Aardklop op Maroela Media.